张栻
张子囦携二子西归求予诗为赋此以致乡党之义
穷冬泝荆江，风急波涛怒。
张君一叶舟，追逐任掀舞。
时从古岸边，颇得班荆语。
君家岷山下，须眉挟风雨。
万里生橐归，问君自何苦。
两儿才过膝，秀色隐眉宇。
昨者试省中，旁观正如堵。
诵书声琅琅，亦复记训诂。
呼前与酬答，进止良应矩。
我为三咨嗟，每见必摩拊。
祝君须爱惜，事业贵有序。
美质在陶冶，如器无苦窳。
道远方愁予，速成戒自古。
可使利欲风，居然熏肺腑。
良心人所同，爱敬发端绪。
岷江本一勺，东流贯吴楚。
但当养其源，日进自莫御。
君归闭门思，予言或可取。